Az Európai Parlament állásfoglalása

( 2011. május 10.)

az Európai Unió 2009-es pénzügyi évre szóló általános költségvetésének végrehajtására vonatkozó mentesítésről szóló határozat szerves részét képező megjegyzésekkel, IV. szakasz – Bíróság

AZ EURÓPAI PARLAMENT,

tekintettel az Európai Unió 2009-es pénzügyi évre szóló általános költségvetésére [1],

tekintettel az Európai Unió 2009-es pénzügyi évre vonatkozó végleges éves beszámolójára (SEC(2010) 963 – C7-0214/2010) [2],

tekintettel a Bíróságnak a 2009-ben elvégzett belső ellenőrzésekről a mentesítésért felelős hatóság számára készített éves jelentésére,

tekintettel a Számvevőszék éves jelentésére a 2009-es pénzügyi évre vonatkozó költségvetés végrehajtásáról, az intézmények válaszaival együtt [3],

tekintettel a Számvevőszéknek az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti megbízhatósági nyilatkozatára [4],

tekintettel az EK-Szerződés 272. cikkének (10) bekezdésére, 274., 275. és 276. cikkére és az Európai Unió működéséről szóló szerződés 314. cikkének (10) bekezdésére, valamint 317., 318. és 319. cikkére,

tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom rendeletre [5] és különösen annak 50., 86., 145., 146. és 147. cikkére,

tekintettel eljárási szabályzatának 77. cikkére és VI. mellékletére,

tekintettel a Költségvetési Ellenőrző Bizottság jelentésére (A7-0137/2011),

1. megállapítja, hogy 2009-ben az Európai Bíróság 318000000 EUR összegű kötelezettségvállalási előirányzat felett rendelkezett (2008-ban 297000000 EUR), amelynek felhasználási aránya a többi intézmény felhasználási arányának átlaga (97,69 %) feletti, 98,50 %-os volt;

2. megjegyzi, hogy a 2009-es pénzügyi évre vonatkozó éves jelentés készítésekor a Számvevőszék elvégezte a Bíróság, az európai ombudsman és az európai adatvédelmi biztos felügyeleti és ellenőrzési rendszereinek mélyreható vizsgálatát, amely kiterjedt az emberi erőforrásokhoz és egyéb adminisztratív kiadásokhoz kapcsolódó kifizetési ügyletek további mintájának vizsgálatára;

3. megjegyzi, hogy a Számvevőszék Bírósággal kapcsolatos mélyreható értékelése a Bíróság tevékenységeinek és részlegeinek széles skáláját érintő 54 művelet véletlenszerű mintájára terjedt ki, amelyek az intézmény éves költségvetésének jelentős részét képviselik, és az értékelés zömében kedvező eredménnyel zárult;

4. megjegyzi, hogy éves jelentésében a Számvevőszék jelezte, hogy a Bíróság nem tett időben lépéseket egy keretszerződés lejárta előtt, így 102000 EUR összegű szolgáltatást versenyen alapuló közbeszerzési eljárások nélkül rendelt meg; emlékeztet továbbá arra, hogy a 2008-as pénzügyi év esetében a Számvevőszéknek egy szolgáltatásnyújtással kapcsolatos szerződésre vonatkozó észrevételei hiányosságokra világítottak rá e pályázati eljárás lebonyolítására vonatkozó belső ellenőrzési rendszerben, és a költségvetési rendelet, valamint végrehajtási szabályainak [6] megsértését állapították meg;

5. tudomásul veszi a Bíróság válaszát és indokolását; támogatja azonban a Számvevőszék azon javaslatát, amely szerint a beszerzési eljárásokat megfelelőbb módon kell előkészíteni és koordinálni;

6. megjegyzi, hogy a fentiekben említett, szolgáltatásnyújtással kapcsolatos szerződéshez fűzött megjegyzésein kívül a Számvevőszék éves jelentése nem tett egyéb észrevételt a Bírósággal kapcsolatban;

7. üdvözli a Számvevőszék észrevételeit, amelyek értelmében a Bíróság bér- és juttatáskezeléssel és -kifizetéssel kapcsolatos felügyeleti és ellenőrzési rendszerei általánosságban képesek a hibák és szabálytalanságok feltárására;

8. elégedettséggel nyugtázza a Bíróság belső ellenőrzési osztályának hatékony működését, valamint azt, hogy az osztály felügyeli a korábbi években végzett ellenőrzések során megfogalmazott ajánlások nyomán hozott intézkedéseket, és hogy ajánlásait megfelelő módon a gyakorlatba is átültették; megjegyzi, hogy 2009-ben két ellenőrzésre került sor: egy belső ellenőrzés a tolmácsolás irányításával és a külső tolmácsokkal kapcsolatos kiadások kezelésével kapcsolatban és egy másik belső ellenőrzés a műalkotásokkal kapcsolatban; tekintettel a tolmácsolási terület egyedi nehézségeire, felkéri a Bíróságot, hogy kövesse nyomon a meghozott intézkedéseket;

9. üdvözli a Bíróság által lezárt ügyek számának növekedését (377 ítélet és 165 végzés, a 2008-as 333-mal és 161-gyel szemben), és megjegyzi, hogy az előzetes döntéshozatali ügyek száma (302) minden korábbit felülmúlt; megjegyzi azonban, hogy 2009-ben a benyújtott esetek száma 2008-hoz képest csökkent (592-ről 561-re); megjegyzi, hogy az eljárások időtartama gyakorlatilag nem változott, és üdvözli a 2009 végén még folyamatban lévő ügyek számának csökkenését (amely szám 741 volt a 2008. végi 768 esethez képest);

10. aggályosnak találja, hogy a Törvényszéken 2009-ben csökkent a határozattal végződő esetek száma és nőtt az eljárások időtartama, továbbá hogy ennek következtében annak ellenére, hogy 2009-ben az új esetek száma alacsonyabb volt (568 új eset a 2008-as 629-hez képest), a folyamatban lévő ügyhátralék tovább nőtt (a 2008-as 1178-ról 2009-ben 1191-re);

11. üdvözli, hogy a Közszolgálati Törvényszék minden korábbinál több (155) esetet zárt le, és hogy az eljárások átlagos időtartama 15,1 hónap volt a 2008-as 17-hez képest, és így tovább csökken a függőben lévő ügyek száma (a 2008-as 217-hez képest 2009-ben 175-re), ugyanakkor az új keresetek száma majdnem változatlan maradt (2009-ben 113 a 2008-as 111 esethez képest);

12. üdvözli a más intézményekkel és az Európai Közigazgatási Iskolával a képzés terén folytatott, folyamatban lévő sikeres együttműködést, valamint az integrált irányítási rendszer kifejlesztése és bevezetése terén folytatott hatékony intézményközi együttműködést;

13. tudomásul veszi a Bíróság munkamódszereinek korszerűsítését, különös tekintettel a Bíróság nyilvántartásának számítógépesítésére, ahol az 1952-ig visszanyúló papíralapú nyilvántartást végre felváltotta az elektronikus nyilvántartás; sürgeti a Bíróságot, hogy soron következő éves jelentéseiben tegyen jelentést az egyéb informatikai fejlesztések bevezetése terén tett előrelépésekről, például az "e-curia" alkalmazásról;

14. tudomásul veszi a Bíróság által a képesített konferenciatolmácsok felvétele terén tapasztalt nehézségeket, továbbá a korlátokat és a tolmácsolási technikák széles skálája alkalmazásának szükségességét az összes tolmácsolási igény minőségi és mennyiségi kielégítése érdekében; tekintettel a tolmácsolásnak a bírói munka megfelelő működésében betöltött fontos szerepére, felkéri a Bíróságot, hogy soron következő éves jelentéseiben tegyen jelentést annak helyzetéről;

15. örömmel üdvözli az ingatlanokkal, környezetvédelemmel és az adminisztratív irányítással kapcsolatos jó intézményközi együttműködést; felkéri a Bíróságot, hogy adjon további tájékoztatást 2014-re előretekintve az ingatlanok által ki nem elégített igények elemzésének eredményeiről és az ezt követő jelentésről, továbbá a Bíróság általános ingatlanpolitikájáról;

16. üdvözli a Bíróság által meghonosított azon gyakorlatot, hogy éves tevékenységi jelentésébe belefoglal egy fejezetet, amely a Parlament korábbi mentesítő határozataival és a Számvevőszék jelentéseivel kapcsolatban az év során tett lépésekkel foglalkozik.

[1] HL L 69., 2009.3.13.

[2] HL C 308., 2010.11.12., 1. o.

[3] HL C 303., 2010.11.9., 1. o.

[4] HL C 308., 2010.11.12., 129. o.

[5] HL L 248., 2002.9.16., 1. o.

[6] A Bizottság 2342/2002/EK, Euratom rendelete ( 2002. december 23.) az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet végrehajtására vonatkozó részletes szabályok megállapításáról (HL L 357., 2002.12.31., 1. o.).

--------------------------------------------------